Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2020/C 94/05)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„Vinsobres”

Număr de referință PDO-FR-A0690-AM02

Data comunicării: 8 ianuarie 2020

DESCRIEREA ȘI MOTIVELE MODIFICĂRII APROBATE

1. Arealul parcelat delimitat

La capitolul I secțiunea IV punctul 2 din caietul de sarcini, referitor la zonele în care sunt realizate diverse operațiuni, a fost adăugată data de 19 iunie 2019. Scopul acestei modificări este de a se adăuga data la care autoritatea națională competentă a aprobat o modificare a arealului parcelat delimitat în cadrul arealului geografic de producție. Delimitarea parcelelor constă în identificarea, în cadrul arealului geografic de producție, a parcelelor propice pentru obținerea produsului cu denumire controlată în cauză.

Această modificare nu vizează documentul unic.

2. Soiurile de viță-de-vie

Regulile privind proporțiile în ceea ce privește exploatarea soiurilor roșii nu se aplică în cazul producătorilor de struguri care nu își transformă producția în vin și care, în cadrul arealului delimitat în scopul denumirii de origine controlate „Vinsobres”, exploatează o suprafață totală mai mică de 1,5 ha.

Această modificare a caietului de sarcini nu vizează documentul unic.

3. Irigarea

Irigarea este autorizată în conformitate cu norma națională stabilită la articolul D. 645-5 din Codul rural și al pescuitului maritim. Această dispoziție este prevăzută în secțiunea VI din caietul de sarcini, referitoare la managementul podgoriei.

Este eliminată interdicția de utilizare a instalațiilor de irigare fixe aflate în interiorul parcelelor.

Atunci când este autorizată irigarea, încărcarea maximă medie per parcelă a parcelelor irigate este fixată la 5 000 kg/ha, în loc de 7 000 kg/ha, pentru a nu exista o creștere a randamentului în vin.

Aceste modificări ale caietului de sarcini nu vizează documentul unic.

4. Intrarea în producție a viței-de-vie tinere

Data intrării în producție a viței-de-vie tinere este devansată la al treilea an după anul în cursul căruia a fost realizată plantarea, în locul celui de-al șaptelea an (și la al doilea an, în locul celui de-al șaselea an, în cazul viței-de-vie altoite), pentru a putea fi realizate noi plantări și o reînnoire mai rapidă a podgoriei.

Această modificare a caietului de sarcini nu vizează documentul unic.

5. Legătura cu arealul geografic

Legătura cu arealul geografic a fost completată prin menționarea perioadei obligatorii de maturare a vinurilor. În paragraful referitor la interacțiunile cauzale a fost adăugată fraza următoare: „Caracteristicile acestor vinuri concentrate devin mai marcate și sunt stabilizate printr-o maturare care durează cel puțin până la data de 15 martie a anului următor anului de recoltă.”

Documentul unic a fost completat cu această precizare la punctul referitor la „Legătura cu arealul geografic”.

6. Data introducerii în circulație a vinurilor

Din capitolul I secțiunea IX din caietul de sarcini, referitoare la operațiunile de prelucrare, elaborare, maturare, ambalare și depozitare a vinurilor, a fost eliminată precizarea că vinurile pot fi introduse în circulație între antrepozitarii autorizați sau între comercianți de la data de 1 decembrie a anului de recoltă.

Eliminarea acestei restricții permite circulația vinurilor între diferitele categorii de operatori din arealul geografic delimitat și din zona situată în imediata vecinătate, înaintea momentului comercializării.

Această modificare a caietului de sarcini nu vizează documentul unic.

DOCUMENT UNIC

1. Denumirea produsului

Vinsobres

2. Tipul indicației geografice

DOP – Denumire de origine protejată

3. Categoriile de produse vitivinicole

1. Vin

4. Descrierea vinului (vinurilor)

Denumirea de origine protejată „Vinsobres” este rezervată pentru vinurile roșii liniștite. Vinurile sunt elaborate în principal din soiurile Grenache N, Mourvèdre N și Syrah N.

Sunt concentrate, cu o bună intensitate olfactivă. Atunci când vinul este tânăr, mirosul său este caracterizat de note fructate (fructe proaspete), dar acestea evoluează ulterior spre note parfumate de fructe confiate, de băutură spirtoasă, de mirodenii (piper) și de plante aromatice.

La degustare, vinurile sunt deosebit de bine echilibrate. Sunt structurate și corpolente, cu taninuri mătăsoase și elegante. Aromele fructate oferă o persistență aromatică intensă și de lungă durată. Caracteristicile acestor vinuri concentrate devin mai marcate și sunt stabilizate printr-o maturare care durează cel puțin până la data de 15 martie a anului următor anului de recoltă. Maturarea conferă note de vanilie, de prăjit și de afumat.

Aceste vinuri prezintă o culoare roșie intensă și un miros bogat și complex. Sunt echilibrate, armonioase și potrivite pentru învechire.

Vinurile trebuie să prezinte următoarele caracteristici analitice:

— conținut de acid malic de maximum 0,4 g/l; intensitate a culorii modificată de minimum 8; indice de polifenoli totali de minimum 52;

— conținut de zaharuri fermentabile de maximum 3 g/l în cazul vinurilor cu o tărie alcoolică naturală în volume de maximum 14 %;

— conținut de zaharuri fermentabile de maximum 4 g/l în cazul vinurilor cu o tărie alcoolică naturală în volume de peste 14 %.

Celelalte criterii analitice respectă normele Uniunii.

Caracteristici analitice generale Tăria alcoolică totală maximă (% din volume) 14,5 Tăria alcoolică dobândită minimă (% din volume) 12,5 Aciditatea totală minimă Aciditatea volatilă maximă (în miliechivalenți per litru) 14,28 Conținutul maxim total de dioxid de sulf (în miligrame per litru)

5. Practici vitivinicole

a. Practici oenologice esențiale

Practică oenologică specifică

— Este interzis orice tratament termic al recoltei la o temperatură de peste 40 °C.

— Utilizarea de bucăți de lemn este interzisă.

În afara dispozițiilor sus-menționate, vinurile trebuie să respecte obligațiile stabilite la nivelul Uniunii și în Codul rural și al pescuitului maritim în ceea ce privește practicile oenologice.

Practică de cultivare

Distanța dintre butuci

— Distanța dintre rânduri nu poate fi mai mare de 2,5 metri.

— Fiecare butuc dispune de o suprafață maximă de 2,5 metri pătrați. Această suprafață se obține înmulțind distanțele dintre rânduri cu spațiile dintre butuci.

— Distanța dintre butucii de pe același rând trebuie să fie între 0,80 m și 1,20 m.

Tăierea viței-de-vie

— Plantele de viță-de-vie sunt tăiate prin metoda tăierii scurte (utilizând metoda „Gobelet” sau metoda „Cordon de Royat”), astfel încât să aibă maximum 6 cepi de rod.

— Fiecare cep de rod trebuie să aibă maximum 2 ochi.

— Perioada de formare în „Cordon de Royat” în cazul tuturor soiurilor conduse prin această metodă este limitată la 2 ani. Pe parcursul acestei perioade este autorizată fie metoda Guyot simplă, cu maximum 8 ochi per coardă de rod și 1 sau 2 cepi de rod cu maximum 2 ochi, fie metoda Guyot dublă, cu maximum 6 ochi pe fiecare coardă de rod și 1 sau 2 cepi de rod cu maximum 2 ochi.

Irigarea poate fi permisă.

b. Randamente maxime

42 de hectolitri per hectar

6. Arealul geografic delimitat

Recoltarea strugurilor, vinificarea, elaborarea și maturarea vinurilor se realizează pe teritoriul comunei Vinsobres din departamentul Drôme.

7. Soiurile de struguri de vin principale

Grenache N

Syrah N - Shiraz

Mourvèdre N - Monastrell

8. Descrierea legăturii (legăturilor)

Arealul geografic al denumirii de origine controlate „Vinsobres” se află în departamentul Drôme, în centrul bazinului sedimentar format în miocen în locul în care în prezent se află comuna Valréas și al bazinului coluvial-aluvial al torentului montan Aygues, care are un regim mediteraneean și care transportă de milioane de ani materiale detritice grosiere de pe versanții alpini.

Rezultatul este un relief colinar cu altitudini de peste 500 m și cu orientare spre nord-est/sud-vest, la poalele dealurilor respective aflându-se mai multe niveluri de terase sau pante moderat înclinate, cu expunere spre sud.

Clima locală, mediteraneeană, este caracterizată de două perioade ploioase, prima toamna și a doua din martie până în mai, și de două perioade secetoase, în lunile ianuarie și februarie și, mai ales, în luna iulie. Media anuală a temperaturilor este de 12,7 °C. Mistralul (vânt dinspre nord) are un rol decisiv pentru mediul acestei regiuni. Acest vânt are un efect de uscare, dar, totodată, limitează, în mod natural, dezvoltarea bolilor criptogamice. De asemenea, clima uscată din timpul verii favorizează o bună coacere a strugurilor. Efectul de uscare al mistralului contribuie și el la concentrarea diverșilor constituenți ai boabelor.

În general, solurile sunt foarte pietroase, cu o culoare de la roșu la brun care le conferă, împreună cu topografia, o putere calorifică determinantă, care poate favoriza dezvoltarea precoce a plantei.

Aprovizionarea cu apă, asigurată de climă și de natura solurilor, favorizează obținerea în mod regulat a unor vinuri roșii foarte expresive. Echilibrul optim al acestor factori face ca planta să producă puțin, materia primă fiind concentrată în toate elementele sale constitutive (calitatea strugurilor).

Omogenitatea vinurilor produse și identitatea comună reflectă caracterul tipic legat de teritoriu care este recunoscut prin înregistrarea unei denumiri de origine controlată „comunală”. Acesta este rezultatul interacțiunii deosebite dintre factorii naturali și priceperea dobândită, de-a lungul timpului, de comunitatea producătorilor din această localitate.

Priceperea viticultorilor, reflectată în selectarea riguroasă a parcelelor destinate recoltei de struguri și în optimizarea expunerii la soare a viței-de-vie, permite limitarea efectelor altitudinii.

Astfel, în pofida variațiilor anuale ale climei, îmbinarea elementelor sus-menționate permite obținerea unei recolte de struguri bine copți și elaborarea unor vinuri puternice și concentrate, care pot fi păstrate pe termen mediu și lung. Caracteristicile acestor vinuri concentrate devin mai marcate și sunt stabilizate printr-o maturare care durează cel puțin până la data de 15 martie a anului următor anului de recoltă.

Echilibrul optim al tuturor acestor factori permite obținerea unor vinuri roșii cu culoare intensă, cu miros bogat și complex, echilibrate, armonioase și potrivite pentru învechire.

9. Alte condiții esențiale (ambalarea, etichetarea, alte cerințe)

Menționarea pe etichetă a unei unități geografice mai restrânse

Cadrul juridic:

Legislația națională

Tipul condiției suplimentare:

Dispoziții suplimentare referitoare la etichetare

Descrierea condiției:

Pe etichetele vinurilor cu denumirea de origine controlată poate figura numele unei unități geografice mai restrânse, cu condiția:

— să fie vorba despre un loc înscris în cadastru;

— să figureze în declarația de recoltă.

Menționarea pe etichetă a unei unități geografice mai extinse

Cadrul juridic:

Legislația națională

Tipul condiției suplimentare:

Dispoziții suplimentare referitoare la etichetare

Descrierea condiției:

Pe etichetele vinurilor cu denumire de origine protejată poate figura denumirea unității geografice mai extinse „Cru des Côtes du Rhône” sau „Vignobles de la Vallée du Rhône”.

Zona situată în imediata vecinătate

Cadrul juridic:

Legislația națională

Tipul condiției suplimentare:

Derogare privind producția în arealul geografic delimitat

Descrierea condiției:

Zona situată în imediata vecinătate, definită prin derogare pentru vinificarea, elaborarea și maturarea vinurilor, este constituită din teritoriul a 36 de comune din departamentul Drôme și a 48 de comune din departamentul Vaucluse:

— Departamentul Drôme: Aubres, La Baume-de-Transit, Bouchet, Chamaret, Chantemerle-lès-Grignan, Châteauneuf-de-Bordette, Clansayes, Colonzelle, Condorcet, Donzère, La Garde-Adhémar, Les Granges-Gontardes, Grignan, Mérindol-les-Oliviers, Mirabel-aux-Baronnies, Mollans-sur-Ouvèze, Montaulieu, Montbrison-sur-Lez, Montségur-sur-Lauzon, Nyons, Le Pègue, Piégon, Les Pilles, Rochegude, Roche-Saint-Secret-Béconne, Rousset-les-Vignes, Saint-Maurice-sur-Eygues, Saint-Pantaléon-les-Vignes, Saint-Paul-Trois-Châteaux, Saint-Restitut, Solérieux, Suze-la-Rousse, Taulignan, Tulette, Valaurie, Venterol;

— Departamentul Vaucluse: Avignon, Beaumes-de-Venise, Bédarrides, Bollène, Buisson, Cairanne, Camaret-sur-Aigues, Caumont-sur-Durance, Châteauneuf-de-Gadagne, Châteauneuf-du-Pape, Courthézon, Faucon, Gigondas, Grillon, Jonquerettes, Jonquières, Lafare, Lagarde-Paréol, Mondragon, Morières-lès-Avignon, Mornas, Orange, Piolenc, Puyméras, Rasteau, Richerenches, Roaix, La Roque-Alric, Sablet, Sainte-Cécile-les-Vignes, Saint-Marcellin-lès-Vaison, Saint-Romain-en-Viennois, Saint-Roman-de-Malegarde, Saint-Saturnin-lès-Avignon, Sarrians, Séguret, Sérignan-du-Comtat, Sorgues, Suzette, Travaillan, Uchaux, Vacqueyras, Vaison-la-Romaine, Valréas, Vedène, Villedieu, Violès, Visan.

Link către caietul de sarcini

https://info.agriculture.gouv.fr/gedei/site/bo-agri/document_administratif-dddce4c8-b45c-443d-9853-598c16610d06

(1) JO L 9, 11.1.2019, p. 2.